Süvatehnoloogia iduettevõtja äriarendusprojektide

toetuse andmise tingimused ja kord

TAOTLUSTE HINDAMISE JUHIS

**1. Taotluse hindamise kord**

* 1. Vastavaks tunnistatud taotlusi hinnatakse määruses toodud ning käesolevas hindamismetoodikas kirjeldatud hindamiskriteeriumide alusel. Taotlust hindab Ettevõtluse ja Innovatsiooni Sihtasutus (EIS). Hindamisse on õigus kaasata täiendavaid eksperte.
  2. Taotlusi hinnatakse kõigi käesoleva hindamismetoodika punktis 2 loetletud hindamiskriteeriumide lõikes hindeskaalade alusel.
  3. Taotlusi hinnatakse skaalal 0–4. Hindamisel valitakse hinne, mille kirjelduses enamik aspekte vastab projektis esinevatele asjaoludele. Hinne 3 valitakse juhul kui projektis kirjeldatud asjaolud sobituvad sisult hinde 4 kirjelduses toodud aspektide ja hinde 2 kirjelduses toodud aspektide vahele. Hinne 1 valitakse juhul kui projektis kirjeldatud asjaolud sobituvad sisult hinde 2 kirjelduses toodud aspektide ja hinde 0 kirjelduses toodud aspektide vahele.
  4. Taotluse hindamisel antud koondhinne moodustub hindamiskriteeriumide hinnete kaalutud keskmisest, arvestades lõikes 2 loetletud hindamiskriteeriumite alusel antud hindeid. Taotluse koondhinne ja hindamiskriteeriumite hinded arvutatakse täpsusega kaks (2) kohta peale koma.
  5. Rahuldamisele kuuluvad nõuetele vastavaks tunnistatud taotlused, mis käesoleva hindamismetoodika punktis 2 toodud hindamiskriteeriumide alusel on saanud koondhindeks vähemalt 2,50 ja ei ole üheski hindamiskriteeriumis saanud hindeks 0,00 ning mis ei ületa meetme rahastamise eelarvet.
  6. Taotlus ei kuulu rahuldamisele juhul, kui selle hindamisel antud koondhinne jääb alla 2,50 või kui vähemalt üks käesoleva hindamismetoodika punktis 2 loetletud hindamiskriteeriumidest hinnatakse hindega 0,00.
  7. Taotluste koondhinnete alusel moodustab EIS pingerea. Rahuldamisele kuuluvad pingereas olevad taotlused kuni taotlusvooru vahendite lõppemiseni.
  8. Kui taotluste koondhinne on võrdne, siis asetatakse pingereas kõrgemale taotlus, mis on hinnatud kõrgemalt kriteeriumis 1, selle võrdsuse korral vastavalt järjekorras järgmiste kriteeriumite hinded. Kõikide hinnete võrdsuse korral saab pingereas kõrgema koha väiksema taotletava toetuse summaga projekt. Kõikide aspektide võrdsuse korral heidetakse liisku.

**2. Taotluse hindamiskriteeriumid, osakaalud ja hinnete kirjeldused**

|  |  |  |
| --- | --- | --- |
| **1** | **Projekti oodatav mõju ettevõtja äriliste eesmärkide saavutamisele.**  **Hinnatakse projekti eesmärkide selgust, planeeritud tegevuste põhjendatust ning seotust taotleja äriliste eesmärkide saavutamisega.** | **40%** |
| 4 | Projekti elluviimine avaldab märkimisväärset positiivset mõju taotleja äritegevusele. Projekti läbiviimise tulemusena kasvavad oluliselt taotleja teadmised ja/või oskused äriarendamisest, tagades ettevõtte pikaajalise kasvu võimekuse. Projekti läbiviimine võimaldab toodet või teenust testida potentsiaalsete klientide või kasutajatega. Projekti tegevuste tulemusel on taotlejal võimalus siseneda rahvusvahelistele turgudele. Taotleja on planeerinud ja kirjeldanud selgelt jätkutegevused, mida projekti elluviimine võimaldab teostada, mida ilma projektita ei saaks realiseerida või mida viidaks ellu väiksemas mahus. | |
| 3 | Vahepealne hinnang | |
| 2 | Projekti teostamine avaldab taotleja äritegevusele keskpärast mõju. Projekti läbiviimise tulemusena omandab taotleja äriarendamisest uusi teadmisi ja/või oskusi. Projekti läbiviimine võimaldab toodet või teenust tutvustada potentsiaalsetele klientidele/kasutajatele. Projekti elluviimine aitab välja selgitada mõningal määral turunõudlust ja toote-turu vastavust (Product-Market Fit). Projekti tulemina kasvavad taotleja võimalused siseneda rahvusvahelistele turgudele, kuid kirjeldatud äriline lähenemine jääb ebaveenvaks. Projekti jätkutegevused on planeeritud ja kirjeldatud üldsõnaliselt ning nende elluviimise tõenäosust on keeruline hinnata. | |
| 1 | Vahepealne hinnang | |
| 0 | Projekti mõju taotleja äritegevusele on väike. Projekti tulemusena ei toimu uute teadmiste ja kogemuste omandamist või olemasolevate oskuste edasiarendamist ning ei parane taotleja teadmised äriarendamisest. Projektis ei plaanita toote või teenuse tutvustamist potentsiaalsetele klientidele/kasutajatele ning rahvusvahelistele turgudele jõudmine on kaheldav. Projekti jätkutegevusi ei ole planeeritud. | |

|  |  |  |
| --- | --- | --- |
| **2** | **Projekti elluviiva meeskonna kogemused.**  **Hinnatakse projekti meeskonnaliikmete kogemusi, kompetentse ja vastutusvaldkondi projektis.** | **20%** |
| 4 | Meeskond on komplekteeritud kompetentsete isikutega, kellel on valdkondlikud teadmised ja varasem kogemus. Meeskonnaliikmete rollid on läbimõeldud ja vastutusvaldkonnad on määratletud. Meeskonnaliikmete kompetentsid toetavad väga hästi projekti elluviimist, olemas on varasem sarnaste projektide juhtimise kogemus. | |
| 3 | Vahepealne hinnang | |
| 2 | Meeskonna kompetents on projekti elluviimiseks piisav, kuid teadmised valdkonnast vajaksid täiendamist. Meeskonda on plaanis kaasata täiendavaid liikmeid, aga kindlad kokkuleppeid inimeste kaasamiseks ei ole välja toodud. Meeskonnaliikmetel on analoogsete ülesannete või projektide elluviimise kogemus vähene. | |
| 1 | Vahepealne hinnang | |
| 0 | Projekti meeskonna kompetents on vähene, puudub sarnaste ülesannete või projektide elluviimise kogemus. Täiendavate kompetentside kaasamist ei ole planeeritud. | |

|  |  |  |
| --- | --- | --- |
| **3** | **Projekti tegevuskava ja eelarve.**  **Hinnatakse projektiplaani realistlikkust, selgust ja tulemuste mõõdetavust, ajakava realistlikkust ning projekti kuluefektiivsust ja eelarve põhjendatust.** | **30%** |
| 4 | Projekti tegevuskava ja eelarve on loogilised ja terviklikud ning toetavad projekti eesmärkide saavutamist. Projekt on jagatud loogilisteks etappideks, mis võimaldavad vajadusel teha vajalikke muudatusi projekti eesmärkide saavutamiseks. Ajakava on loogiline, selles on arvestatud piisav varu ettenägematute viivituste tarbeks. Projekti eelarve on koostatud detailselt ja läbipaistvalt ning kulud on põhjendatud ja planeeritud kuluefektiivselt ning toetavad selgelt projekti elluviimist. Vahendid omafinantseerimiseks on tagatud. | |
| 3 | Vahepealne hinnang | |
| 2 | Projekti tegevuskavas on küsitavusi ja seos tegevuskava ja eesmärkide vahel on kirjeldatud üldsõnaliselt. Projektis plaanitavad etapid on kirjeldatud pinnapealselt ja need ei võimalda teha vajalikke muudatusi eesmärkide saavutamiseks. Ajakava on üldiselt realistlik, kuid ei jäta võimalike ootamatuste tarbeks varu. Projekti eelarve ei ole avatud piisava detailsuse ning läbipaistvusega. Projekti tegevusi saab ellu viia kuluefektiivsusemalt. | |
| 1 | Vahepealne hinnang | |
| 0 | Projekti tegevuskava on üldsõnaline ja pealiskaudne. Projekti eesmärgid on ebaselged. Ajakavas ei ole piisavalt varu erinevate ootamatute asjaolude puhuks. Projekti vaheetapid ei ole selgesti eristatavad. Projekti eelarve ei ole läbipaistev ega kuluefektiivne. | |

|  |  |  |
| --- | --- | --- |
| **4** | **Projekti mõju jätkusuutlikkuse põhimõtete juurutamisele.**  **Hinnatakse projekti tegevuste mõju ettevõtte kestlikkuse põhimõtete juurutamisele. Kestlikkuse põhimõtete rakendamise juhtimisteguriteks on keskkonna-, sotsiaal- ja ühingu juhtimise aspektid (inglise keeles *Environmental, Social, Governance* ehk ESG).** | **10%** |
| 4 | Ettevõte arvestab ja rakendab kestlikkuse põhimõtteid iga juhtimisteguri (keskkond, sotsiaal ja ühingujuhtimine) osas igapäevaselt ja väga hästi on kirjeldatud, kuidas projekti tegevus avaldab mõju nende juhtimistegurite juurutamisele. Esitatud on läbimõeldud ja asjakohased tegevused iga juhtimisteguri alamteemades, mida läbiviidava projekti käigus mõjutatakse. | |
| 3 | Vahepealne hinnang | |
| 2 | Ettevõte arvestab ja rakendab kestlikkuse põhimõtteid vähemalt ühe juhtimisteguri osas igapäevaselt ja piisavalt on kirjeldatud, kuidas projekti tegevus avaldab mõju selle juhtimisteguri juurutamisele. Esitatud on juurutamise tegevused selle juhtimisteguri alamteemades, mida läbiviidava projekti käigus mõjutatakse, kuid need jäävad üldsõnaliseks. | |
| 1 | Vahepealne hinnang | |
| 0 | Ettevõte ei arvesta kestlikkuse põhimõtteid ühegi juhtimisteguri osas ning projekt ei avalda mõju ühegi juhtimisteguri juurutamisele. | |